Աղջիկները կամրջի վրա

«Աղջիկները կամրջի վրա» (), նկարների շարք, որը ստեղծել է նորվեգացի  նկարիչ-էքսպրեսիանիստ Էդվարդ Մունկը 1900-ական թվականների առաջին կեսն ընկած ժամանակահատվածում։ Նկարներում պատկերված են կամուրջին կանգնած և գետին նայող երեք աղջիկներ։ Նկարաշարի առաջին ստեղծագործությունը պահպանվում և ցուցադրվում է Օսլոյի արվեստի, ճարտարապետության և դիզայնի ազգային թանգարանում (1899 կամ 1901 թվականներին վրձնած)։

Ստեղծման պատմություն 

«Աղջիկները կամրջի վրա» կտավի առավել վաղ տարբերակները Էդվարդ Մունկը վրձնել է հընթացս 1900- 1901 թվականներին, երբ գտնվում էր իր շատ սիրելի Օսգորստրաննե քաղաքում։ Այստեղ նկարիչը ամեն ամառ անցկացնում էր իր հանգիստը։ Հենց Օսգորստրաննեում Մունկը վերականգնեց ֆիզիկական և հոգեբանական քայքայված առողջությունը Տուլլա Լարսենի հետ անհաջող սիրավեպից հետո։ Լիովին ապաքինվելով` նկարիչն անցավ ակտիվ աշխատանքային գործունեության։ Առաջին ուրվանկարները հեղինակն արել է տեղի դպրոցի աղջիկների հետ, որոնք խաղում էին կամրջի վրա։ Մունկը խնդրեց նրանց, որ միաշարք կանգնեն կամրջի ճաղաշարի մոտ, որպեսզի սկսի ուրվագծել։

Նկարագիր 
«Աղջիկները կամրջի վրա» ստեղծագործության առաջին տարբերակում աղջինկերը կանգնած են թիկունքով դեպի հեղինակը և հայացքով դեպի ճաղաշարը։ Մյուս տարբերակներում նրանք պատկերված են կամրջի կենտրոնում հակառակ դիրքով՝ հայացքով դեպի նկարիչը։ Գոյություն ունի նկարի մի տարբերակ, որտեղ պատկերված է Մունկի ընկերուհին՝ Օսե Նյորրեգորը։ Կոմպոզիցիոն առումով նկարը մոտ է «Ճիչ» ստեղծագործությանը. այստեղ նույնպես կիրառված է հեղինակի սիրելի ոճը՝ անհետացող ճանապարհներ ու գծեր։ «Աղջիկները կամրջի վրա» կտավի խորքում միաձուլվում են, ինչպես որ «Ճիչում», ճանապարհը, կամուրջը և ճաղաշարը։ Այս նկարը փաստացիորեն նմանվում է «Ճիչ»-ի հայելային անդրադարձին։ Սակայն այս կտավում չկա տագնապն ու ընդգծված սարսափը. սա առավել գունեղ, կյանքով լեցուն կտավ է, ի հակադրություն Մունկի «Կյանքի ֆրիզ» ժամանակահատվածի շատ նկարների։

Ի տարբերություն Էդվարդ Մունկի առավել վաղ ստեղծած շատ նկարների, «Աղջիկները կամրջի վրա» ստեղծագործությունը արվեստագետների, քննադատների և հանդիսատեսի կողմից արժանացավ դրական ընդունելության։

Նկարի տարբերակներից մեկը հեղինակը հատուկ վրձնել է փարիզյան «Անկախների սալոն»-ի (1903 թվական) համար։ Այդտեղից կտավը գնեց ռուս արդյունաբերող, հավաքորդ Միխայիլ Աբրամովիչ Մորոզովը։ Ներկա պահին այդ կտավը պահպանվում և ցուցադրվում է Մոսկվայի Պուշկինի անվան Կերպարվեստի թանգարանում։

Պատկերասրահ

Տե՛ս նաև 
 Էդվարդ Մունկի նկարների ցանկ

Գրականություն 
 Stephen Farthing: 1001 Schilderijen die je gezien moet hebben. Librero, 2012, blz. 545. ISBN 978-90-8998-209-4
 Ulrich Bischoff: Edvard Munch. Images of life and death. Taschen, Keulen, 2011. ISBN 978-3-8228-5971-1

Ծանոթագրություններ

Արտաքին հղումներ 
 Het schilderij op de website van het Nationaalmuseum 
 Artikel over de locatie van het schilderij
 Het schilderij op EdvardMunch.org
 Analyse van Meisjes op de pier-versies 

1902 նկարներ
Էդվարդ Մունկի նկարներ
Նորվեգիայի արվեստ
Օսլոյի արվեստի, ճարտարապետության և դիզայնի ազգային թանգարանի նկարներ